Den danske del af PostNord er så nødlidende, at det vil kræve en milliardstor tilførsel af kapital for at få vendt supertankeren og på tre-fire år gøre postvæsnet til en sund forretning.

Ifølge Politikens oplysninger har kriseramte PostNord oplyst sin ejerkreds – den danske og svenske stat – om, at der er behov for en kapitaltilførsel på op mod 4 milliarder kroner til PostNord i Danmark. Hvordan kapitalen skal findes, er endnu uafklaret, men de nye penge skal blandt andet dække de ekstraordinære omkostninger ved at afskedige en stor del af postvæsnets mange tjenestemandsansatte.

Den dansk-svenske postkoncerns bestyrelsesformand, Jens Moberg, ønsker ikke på nuværende tidspunkt at oplyse noget om kapitalbehovets størrelse. Men han forklarer, at de særligt ansatte medarbejdere er en »væsentlig del af selskabets omstillingsomkostning«. Virksomheden skal således gå fra i dag at håndtere breve og pakker i to separate produktionsspor til at have ét samlet spor om tre-fire år.